Brandon Hagel

Brandon Hagel (* 27. august 1998, Saskatoon, Saskatchewan, Kanada) je kanadský hokejový útočník hrajúci za Tampu Bay Lightning v NHL. S kanadskou hokejovou reprezentáciou získal titul majstra sveta v roku 2021.

 Hokejová kariéra 

 NHL 
Brandona Hagela draftovalo do NHL mužstvo Buffalo Sabres zo šiesteho kola v roku 2016. Pretože sa na vstupnom kontrakte s klubom nikdy nedohodol, mohol byť v roku 2018 opätovne zvolený na drafte, ale žiaden klub si ho nevybral.

Pred sezónou 2018/19 si ho do kempu nováčikov pozval Montreal Canadiens, ale kontrakt si nevybojoval. Po neúspechu u Canadiens sa Hagel vrátil späť do juniorskej ligy. Keď ale v prvých 19 zápasoch sezóny zaznamenal 30 bodov, záujem z NHL predsa len prišiel. Zmluvu napokon podpísal s tímom Chicago Blackhawks.

V najlepšej hokejovej lige sveta debutoval v sezóne 2019/20. V základnej časti stihol odohrať jediný zápas, než sa fungovanie súťaže pozastavilo z dôvodu pandémie Covid-19.

Stabilné miesto na súpiske Chicaga si našiel v sezóne 2020/21, na konci ktorej obnovil kontrakt na ďalšie tri sezóny.

Ročník 2021/22 bol z Hagelovho pohľadu prelomový. Hagel bol jedným z mála pozitív v inak trápiacom sa celku Blackhawks, v 55 zápasoch stihol nastrieľať 21 gólov a pridal ďalších 16 asistencií. Pretože sa Chicago nachádzalo mimo postupových pozícii do play-off, rozhodlo sa Hagela vymeniť do tímu obhajcu titulu Tampy Bay Lightning.

Hagel pomohol Tampe k tretej účasti vo finálovej sérii v rade, ale jeho výkony v novom pôsobisku neodpovedali fazóne, ktorú chytil v Chicagu. Vrátane play-off stihol Hagel odohrať 45 zápasov za Tampu, ale strelil v nich iba šesť gólov a pridal iba sedem asistencií.

Pošramotený prvý dojem napravil už v nasledujúcom ročníku 2022/23. V základnej časti odohral 81 zápasov, v ktorých nastrieľal 30 gólov a nahrával na ďalších 34. Z osobného hľadiska zažil svoju najúspešnejšiu sezónu, ale Tampa po troch finálových účastiach v rade, vypadla už v prvom kole. Hagel však v play-off sérii nezaostával, v šiestich zápasoch zapísal päť bodov.

V auguste 2023 sa dohodol na predĺžení spolupráce s floridským klubom na ďalších osem rokov. V sezóne 2024/25 si vytvoril nové osobné maximá: nastrieľal 35 gólov a pridal ďalších 55 asistencií. Pretože sa vyprofiloval na hráča, ktorý zbiera v priemere cez bod na zápas, je jeho kontrakt považovaný za jeden z najvýhodnejších v celej lige.

 Reprezentácia 
Kanadu premiérovo reprezentoval na majstrovstvách sveta v roku 2021 v Lotyšsku. V desiatich zápasoch nebodoval, i tak sa ale tešil zo zisku titulu majstra sveta. Na turnaji druhýkrát štartoval v roku 2024. To už zastával v tíme prominentnejšiu úlohu: v desiatich zápasoch pozbieral sedem bodov a bol jedným z najproduktívnejších hráčov tímu. Napriek jeho produkcií Kanada skončila bez medaily.

Hagel sa predstavil aj na Turnaji štyroch krajín vo februári 2025. Na turnaji upútal najmä pästným súbojom s Matthewom Tkachukom, ktorého dostal na ľad, hoci bol menej skúsený bitkár.

 Referencie 

Kategória:Kanadskí hokejisti
Kategória:Kanadskí hokejoví útočníci
Kategória:Hráči Chicago Blackhawks
Kategória:Hráči Tampa Bay Lightning
Kategória:Hokejisti draftovaní klubom Buffalo Sabres
Kategória:Účastníci MS v hokeji 2021
Kategória:Účastníci MS v hokeji 2024
Kategória:Osobnosti zo Saskatoonu
Kategória:Majstri sveta v ľadovom hokeji
Kategória:Hokejisti na Zimných olympijských hrách 2026